Θεσπίζει το Ψηφιακό Πιστοποιητικό COVID της Ευρωπαϊκής Ένωσης (ΕΕ), που είναι ένα εναρμονισμένο πλαίσιο για ένα αποδεικτικό εμβολιασμού κατά της COVID-19, διαγνωστικού της ελέγχου ή ανάρρωσης από αυτή. Το πιστοποιητικό έχει σχεδιαστεί ώστε: να είναι ασφαλές και διαλειτουργικό*· να βοηθά τους κατόχους να ασκούν τα δικαιώματά τους όσον αφορά την ελεύθερη κυκλοφορία κατά τη διάρκεια της πανδημίας της νόσου COVID-19· να αποτελεί έναν συντονισμένο τρόπο διευκόλυνσης των ταξιδιών, όπου τα κράτη μέλη της ΕΕ θα έπρεπε να εφαρμόζουν περιορισμούς για να περιορίσουν τη διασπορά της νόσου COVID-19. Το πλαίσιο καλύπτει τον τρόπο έκδοσης, αποδοχής και επαλήθευσης των παρακάτω πιστοποιητικών. Πιστοποιητικό εμβολιασμού. Επιβεβαιώνει ότι το άτομο έχει κάνει εμβόλιο κατά της νόσου COVID-19 και περιέχει πληροφορίες σχετικά με το εμβόλιο, τον αριθμό των δόσεων που χορηγήθηκαν και την ημερομηνία εμβολιασμού. Τα πιστοποιητικά εμβολιασμού εκδίδονται από το κράτος μέλος στο οποίο χορηγήθηκε το εμβόλιο. Πιστοποιητικό διαγνωστικού ελέγχου. Επιβεβαιώνει ότι το άτομο είχε κάνει μοριακό διαγνωστικό έλεγχο ενίσχυσης νουκλεϊκών οξέων (διαγνωστικό έλεγχο NAAT*) ή διαγνωστικό έλεγχο αντιγόνων* που περιλαμβάνεται στον κοινό κατάλογο διαγνωστικών ελέγχων αντιγόνων της ΕΕ για τον έλεγχο της λοίμωξης από τον ιό ο οποίος προκαλεί τη νόσο COVID-19 (τον SARS-CoV-2), και αναγράφει, μεταξύ άλλων, πληροφορίες για τον διαγνωστικό έλεγχο, την ημερομηνία και την ώρα του διαγνωστικού ελέγχου και το αποτέλεσμα. Τα πιστοποιητικά διαγνωστικού ελέγχου εκδίδονται από το κράτος μέλος στο οποίο πραγματοποιήθηκε ο διαγνωστικός έλεγχος. Πιστοποιητικό ανάρρωσης. Πιστοποιητικό το οποίο βεβαιώνει ότι το άτομο έχει αναρρώσει από λοίμωξη SARS-CoV-2, έπειτα από θετικό αποτέλεσμα διαγνωστικού ελέγχου NAAT ή διαγνωστικού ελέγχου αντιγόνων ο οποίος περιλαμβάνεται στον κοινό κατάλογο διαγνωστικών ελέγχων αντιγόνων της ΕΕ για την COVID-19, και αναγράφει, μεταξύ άλλων, την ημερομηνία του θετικού αποτελέσματος διαγνωστικού ελέγχου. Τα πιστοποιητικά ανάρρωσης εκδίδονται από το κράτος μέλος στο οποίο βρίσκεται το πρόσωπο που έχει αναρρώσει. Τα κράτη μέλη εκδίδουν ξεχωριστά πιστοποιητικά για κάθε δόση εμβολιασμού, για κάθε αποτέλεσμα διαγνωστικού ελέγχου ή ανάρρωση, με τα παρακάτω χαρακτηριστικά: διαθέτει ψηφιακή ή έντυπη μορφή· διαθέτει κωδικό ταχείας απόκρισης (κωδικό QR) για επαλήθευση και προστασία από πλαστογράφηση· είναι δωρεάν· είναι στην επίσημη/ες γλώσσα/ες του κράτους μέλους και στα αγγλικά· έχει ισχύ σε όλα τα κράτη μέλη της ΕΕ. Τα πιστοποιητικά περιλαμβάνουν περιορισμένο όγκο απαραίτητων πληροφοριών, που δεν μπορούν να διατηρηθούν από τους ελεγκτές. Για σκοπούς επαλήθευσης, γίνεται έλεγχος μόνο της ισχύος και της γνησιότητας του πιστοποιητικού, επαληθεύοντας την ψηφιακή υπογραφή της αρχής που το εξέδωσε που είναι αποθηκευμένη στον κωδικό QR. Η επαλήθευση των υπογραφών των πιστοποιητικών μπορεί να γίνει σε όλη την ΕΕ. Όταν ένα κράτος μέλος κάνει δεκτό το αποδεικτικό εμβολιασμού, διαγνωστικού ελέγχου ή ανάρρωσης για άρση ορισμένων περιορισμών της ελεύθερης κυκλοφορίας, υποχρεούται να αποδέχεται τα πιστοποιητικά της ΕΕ που εκδίδονται από άλλα κράτη μέλη υπό τις ίδιες προϋποθέσεις. Για τους σκοπούς των μετακινήσεων εντός της ΕΕ, τα πιστοποιητικά εμβολιασμού τα οποία έχουν χορηγηθεί μετά την ολοκλήρωση του αρχικού κύκλου εμβολιασμού παραμένουν σε ισχύ για 270 ημέρες. Τα κράτη μέλη θα πρέπει να αποδέχονται πιστοποιητικά μόνο εφόσον δεν έχουν περάσει περισσότερες από 270 ημέρες από την τελευταία δόση. Η εν λόγω περίοδος αποδοχής περιορίζεται σε άτομα ηλικίας 18 ετών και άνω. Πιστοποιητικά τα οποία εκδόθηκαν για αναμνηστικές δόσεις δεν έχουν μέγιστη περίοδο ισχύος. Η ισχύς των πιστοποιητικών ανάρρωσης λήγει το αργότερο 180 ημέρες μετά από θετικό αποτέλεσμα σε διαγνωστικό έλεγχο. Τα πιστοποιητικά διαγνωστικού ελέγχου δεν αναγράφουν ημερομηνία λήξης της ισχύος. Η τροποποιητική εκτελεστική απόφαση (ΕΕ) 2022/483 της Επιτροπής ενισχύει το πλαίσιο εμπιστοσύνης, υποστηρίζοντας τη διμερή ανταλλαγή καταλόγων ακύρωσης πιστοποιητικών μεταξύ των κρατών μελών στην περίπτωση πιστοποιητικών που εκδόθηκαν εσφαλμένως, κατόπιν απάτης ή μετά την αναστολή της χρήσης παρτίδας εμβολίων κατά της νόσου COVID-19 που διαπιστώθηκε ότι ήταν ελαττωματική. Η κατοχή του πιστοποιητικού δεν πρέπει: να αποτελεί προϋπόθεση για την άσκηση του δικαιώματος ελεύθερης κυκλοφορίας· να οδηγεί σε διακρίσεις λόγω της κατοχής συγκεκριμένης κατηγορίας πιστοποιητικού. Οι φορείς εκμετάλλευσης διασυνοριακών υπηρεσιών επιβατικών μεταφορών τους οποίους το εθνικό δίκαιο υποχρεώνει να εφαρμόζουν ορισμένα μέτρα δημόσιας υγείας κατά τη διάρκεια της πανδημίας της COVID-19 μπορούν να επαληθεύουν αλλά όχι να διατηρούν τις πληροφορίες που περιλαμβάνονται στα πιστοποιητικά. Θα πρέπει επίσης να ενσωματώσουν το σύστημα πιστοποίησης στη λειτουργία των υποδομών σε αερολιμένες, λιμένες, σιδηροδρομικούς σταθμούς και σταθμούς λεωφορείων. Μια ξεχωριστή σύσταση η οποία εγκρίθηκε από το Συμβούλιο της Ευρωπαϊκής Ένωσης καλύπτει το ζήτημα της χαλάρωσης των περιορισμών ελεύθερης κυκλοφορίας εντός της ΕΕ. Η βασική αρχή είναι, όλοι όσοι ασκούν το δικαίωμά τους για ελεύθερη κυκλοφορία και οι οποίοι διαθέτουν Ψηφιακό Πιστοποιητικό COVID της ΕΕ σε ισχύ δεν θα πρέπει να υπόκεινται σε περισσότερους περιορισμούς, όπως περαιτέρω διαγνωστικούς ελέγχους, εκτός από εξαιρετικές καταστάσεις. Ωστόσο, δεδομένου ότι η σύσταση δεν είναι δεσμευτική, κάθε κράτος μέλος έχει σε κάποιο βαθμό διακριτική ευχέρεια ως προς τον τρόπο εφαρμογή της. Ως εκ τούτου, ενώ κάθε κράτος μέλος οφείλει να αποδέχεται το πιστοποιητικό ως έγκυρο αποδεικτικό, υπάρχουν κάποιες διαφορές στις συνέπειες για τους κατόχους. H εγχώρια χρήση των ψηφιακών πιστοποιητικών COVID-19, για παράδειγμα για τη ρύθμιση της πρόσβασης σε εκδηλώσεις, εστιατόρια, αθλητικές εγκαταστάσεις, δημόσια συγκοινωνία ή στον χώρο εργασίας, δεν εμπίπτει στο πεδίο εφαρμογής του κανονισμού για το Ψηφιακό Πιστοποιητικό COVID της ΕΕ. Τα κράτη μέλη έχουν πράγματι τη δυνατότητα να χρησιμοποιούν το Ψηφιακό Πιστοποιητικό COVID της ΕΕ για εγχώριους σκοπούς, όμως οφείλουν να προβλέπουν νομική βάση στο εθνικό δίκαιο η οποία πρέπει να συμμορφώνεται με τις απαιτήσεις για την προστασία των δεδομένων, μεταξύ άλλων προϋποθέσεων. Ισοδυναμία των πιστοποιητικών COVID-19 με τρίτες χώρες Όταν μια τρίτη χώρα εκδίδει πιστοποιητικά τα οποία συμμορφώνονται με τα αναγκαία τεχνικά πρότυπα, η Ευρωπαϊκή Επιτροπή μπορεί να εγκρίνει εκτελεστικές αποφάσεις ("αποφάσεις περί ισοδυναμίας") οι οποίες να ορίζουν ότι τα πιστοποιητικά COVID-19 τα οποία εκδίδονται από την εν λόγω χώρα είναι ισοδύναμα με τα Ψηφιακά Πιστοποιητικά COVID της ΕΕ. Ως αποτέλεσμα η οικεία τρίτη χώρα είναι συνδεδεμένη με το σύστημα του ψηφιακού πιστοποιητικού COVID της ΕΕ. Τα πιστοποιητικά που εκδίδονται από την εν λόγω χώρα πρέπει έπειτα να γίνονται απευθείας αποδεκτά υπό τις ίδιες προϋποθέσεις με τα πιστοποιητικά της ΕΕ. Μέχρι τώρα η Επιτροπή έχει εγκρίνει τέτοιου είδους αποφάσεις σχετικά με τις παρακάτω τρίτες χώρες: Ελβετία [εκτελεστική απόφαση (ΕΕ) 2021/1126] Κράτος της Πόλης του Βατικανού [εκτελεστική απόφαση (ΕΕ) 2021/1272] Σαν Μαρίνο [εκτελεστική απόφαση (ΕΕ) 2021/1273] Ουκρανία [εκτελεστική απόφαση (ΕΕ) 2021/1380] Βόρεια Μακεδονία [εκτελεστική απόφαση (ΕΕ) 2021/1381] Τουρκία [εκτελεστική απόφαση (ΕΕ) 2021/1382] Ανδόρα [εκτελεστική απόφαση (ΕΕ) 2021/1476] Αλβανία [εκτελεστική απόφαση (ΕΕ) 2021/1477] Φερόες Νήσοι [εκτελεστική απόφαση (ΕΕ) 2021/1478] Μονακό [εκτελεστική απόφαση (ΕΕ) 2021/1479] Παναμάς [εκτελεστική απόφαση (ΕΕ) 2021/1480] Μαρόκο [εκτελεστική απόφαση (ΕΕ) 2021/1481] Ισραήλ [εκτελεστική απόφαση (ΕΕ) 2021/1482] Αρμενία [εκτελεστική απόφαση (ΕΕ) 2021/1894] Ηνωμένο Βασίλειο [εκτελεστική απόφαση (ΕΕ) 2021/1895] Νέα Ζηλανδία [εκτελεστική απόφαση (ΕΕ) 2021/1993] και όσον αφορά της νήσους Κουκ, Νιούε και Τοκελάου [εκτελεστική απόφαση (ΕΕ) 2022/1949] Μολδαβία [εκτελεστική απόφαση (ΕΕ) 2021/1994] Γεωργία [εκτελεστική απόφαση (ΕΕ) 2021/1995] Σερβία [εκτελεστική απόφαση (ΕΕ) 2021/1996] Τόγκο [εκτελεστική απόφαση (ΕΕ) 2021/2056] Σιγκαπούρη [εκτελεστική απόφαση (ΕΕ) 2021/2057] Ελ Σαλβαδόρ [εκτελεστική απόφαση (ΕΕ) 2021/2113] Λίβανος [εκτελεστική απόφαση (ΕΕ) 2021/2187] Ηνωμένα Αραβικά Εμιράτα [εκτελεστική απόφαση (ΕΕ) 2021/2188] Πράσινο Ακρωτήρι [εκτελεστική απόφαση (ΕΕ) 2021/2189] Τυνησία [εκτελεστική απόφαση (ΕΕ) 2021/2296] Μαυροβούνιο [εκτελεστική απόφαση (ΕΕ) 2021/2297] Ουρουγουάη [εκτελεστική απόφαση (ΕΕ) 2021/2298] Ταϊλάνδη [εκτελεστική απόφαση (ΕΕ) 2021/2299] Ταϊβάν [εκτελεστική απόφαση (ΕΕ) 2021/2300] Μπενίν [εκτελεστική απόφαση (ΕΕ) 2022/206] Ιορδανία [εκτελεστική απόφαση (ΕΕ) 2022/207] Κολομβία [εκτελεστική απόφαση (ΕΕ) 2022/533] Μαλαισία [εκτελεστική απόφαση (ΕΕ) 2022/534] Σεϊχέλες [εκτελεστική απόφαση (ΕΕ) 2022/724] Βιετνάμ [εκτελεστική απόφαση (ΕΕ) 2022/725] Ινδονησία [εκτελεστική απόφαση (ΕΕ) 2022/726] Νότια Κορέα [εκτελεστική απόφαση (ΕΕ) 2022/1096] Μαδαγασκάρη [εκτελεστική απόφαση (ΕΕ) 2022/1097] Κοσσυφοπέδιο* [εκτελεστική απόφαση (ΕΕ) 2022/1098] Μπαχρέιν [εκτελεστική απόφαση (ΕΕ) 2022/1099] Ισημερινός [εκτελεστική απόφαση (ΕΕ) 2022/1100] Φιλιππίνες [εκτελεστική απόφαση (ΕΕ) 2022/1338] Ομάν [εκτελεστική απόφαση (ΕΕ) 2022/1339] Περού [εκτελεστική απόφαση (ΕΕ) 2022/1340] Βραζιλία [εκτελεστική απόφαση (ΕΕ) 2022/1948]